google/wiki40b huggingface dataset:
הנס שמידט

קריירה מוקדמת

שמידט נולד ב-28 באפריל 1877 באולם, שהשתייכה לאימפריה הגרמנית. בשנת 1895 התגייס לצבא הגרמני הקיסרי, והצטרף לרגימנט הרגלים ה-121 (וירטמברג ה-3 - וירטמברג הישנה), וב-1 באוקטובר 1912 הועלה לדרגת האופטמן. ב-22 באפריל 1914 מונה שמידט לקצין מטה במטה הכללי, ושם שירת בפרוץ המלחמה. ב-15 בפברואר 1915 הוצב שמידט במטה של הדיוויזיה ה-36, ובאותה שנה מונה למפקד הגדוד ה-3 ברגימנט ה-121. ב-18 באפריל 1917 הועלה לדרגת מיור, וב-30 באוקטובר 1917 מונה לקצין מטה בקורפוס המילואים ה-25. בסוף אוגוסט 1918 הוצב שמידט במטה הדיוויזיה ה-9, ושירת שם עד סוף המלחמה. על פעולותיו בקרבות קיבל את עיטורי צלב הברזל דרגה ראשונה ושנייה, צלב האבירים של מסדר בית הוהנצולרן עם חרבות, וצלב הכבוד של מלחמת העולם 1914/1918.
לאחר המלחמה הצטרף שמידט לרייכסווהר, ומילא בו תפקידי פיקוד ומטה. ב-20 במרץ 1922 הועלה שמידט לדרגת אוברסט לוטננט, וב-1 בדצמבר 1926 הועלה לדרגת אוברסט. ב-1 במרץ 1928 מונה למפקד רגימנט הרגלים ה-13 (וירטמברג), וב-1 באוקטובר 1929 הועלה לדרגת גנרל מיור. ב-1 במרץ 1930 מונה למפקד אגד הרגלים ה-6 בהנובר, ב-31 בינואר 1931 הועלה שמידט לדרגת גנרל לוטננט, ופרש משירות פעיל.

מלחמת העולם השנייה

עם פרוץ המלחמה גויס שמידט, ומונה למפקד הדיוויזיה ה-260, שהייתה חלק מהקורפוס ה-25 במסגרת הארמייה השביעית. במהלך המערכה על צרפת פיקד שמידט על הדיוויזיה בתחילה כעתודת ה-OKH, ולאחר מכן כחלק מהקורפוס ה-13 במסגרת הארמייה ה-12. במהלך מבצע ברברוסה פיקד שמידט על הדיוויזיה בתחילה כחלק מהקורפוס הממונע ה-40 במסגרת הארמייה השנייה, ולאחר מכן כחלק מהקורפוס ה-13 במסגרת הארמייה הרביעית, עמו לחם אף במהלך הקרב על מוסקבה. ב-22 בספטמבר 1941 קיבל שמידט את עיטור צלב האבירים של צלב הברזל, וב-1 בינואר 1942 מונה למפקד הקורפוס ה-9, שהיה חלק מארמיית הפאנצר הרביעית במסגרת קבוצת ארמיות מרכז. ב-1 בפברואר 1942 הועלה שמידט לדרגת גנרל חיל הרגלים, וב-6 בדצמבר 1942 הוענק לו עיטור הצלב הגרמני בזהב. ב-31 באוקטובר 1943 פרש שמידט משירות פעיל, וב-24 בנובמבר 1943 קיבל תוספת עלי אלון לעיטור צלב האבירים של צלב הברזל.
ב-17 באוקטובר 1944 הוקמה על בסיס המחוז הצבאי ה-5 הארמייה ה-24, והנס שמידט מונה למפקדה. הארמייה הוצבה בדרום גרמניה, ונועדה להגן מפני פלישת בעלות הברית דרך שווייץ. ב-1 במאי 1945 נכנע שמידט בראש כוחות הארמייה לקורפוס האמריקני ה-6 בפיקוד אדוארד ברוקס ונלקח בשבי.

לאחר המלחמה

שמידט שוחרר מהשבי בשנת 1947. לאחר שחרורו התגורר בעיר שטוטגרט, עד למותו ב-5 ביוני 1948, והוא בן 71 שנים.
X-fast trie

הצצה

על מנת לבדוק האם מספר (או מפתח) x נמצא בעץ, פשוט נחפש בטבלת הגיבוב של העלים. לכן ניתן לוודא קיום של מפתח בזמן .

עוקב וקודם

בX-fast trie ניתן למצוא עוקב לאיבר x בטווח בזמן .
נחפש את התחילית הארוכה ביותר של x שנמצאת בעץ. אם זה עלה נתקדם לערך הבא. אם זה צומת אזי קיים מצביע לאחד העלים . נעקוב אחרי המצביע הזה, ונחזיר את הערך שהגענו אליו או את זה שאחריו, תלוי בערך של x כמובן.
על מנת שנוכל למצוא את התחילית במהירות, נבצע חיפוש בינארי, כלומר נחפש בטבלת הגיבוב האמצעית את התחילית באורך חצי, אם היא לא קיימת אז נלך לדרגה h/4, ואם היא קיימת נתקדם לדרגה 3h/4. ההמשך כמו חיפוש בינארי רגיל.
קונקס

השנים הראשונות

את הרעיון הגה במקור ג'ואל גליקמן בזמן שהתארח בחתונה. הוא ישב עם חבריו סביב שולחן האוכל ושיחק עם קשי השתייה. הוא דמיין מה ניתן לבנות לו יכול היה לחבר את הקשים זה לזה וליצור מבנים שונים. יואל שיתוף ברעיונו את אחיו בוב גליקמן (Bob Glickman) וכך הם ייסדו את חברת "קונקס".
עם הזמן נכללו עוד ועוד חלקים מכניים כמו גלגלים וגלגלות שאפשרו גמישות רבה יותר בבניית מנגנונים.
ערכת הקונקס הראשונה נמכרה בארצות הברית ב 1993 וכללה מנואלה שבעזרתה ניתן היה להניע את הערכה. אך עד מהרה הערכות כללו גלגלי שיניים ומנועים שאפשרו לדגמים לנוע בכוחות עצמם.
כאשר פתנה קונקס לחברות צעצועים גדולות כמו Hasbro ואחרות רעיונם נדחה, והם הופנו לחברת הענק – לגו, אך גם היא סירבה לשמוע על הרעיון שלהם.
כיום קונקס מופץ באירופה על ידי חברת טומי (TOMY).

היום

עד שנת 2001 קונקס לא שיווקה ערכות שכללו מותגים (לעומת לגו ששיווקה סדרת ערכות של הארי פוטר, מלחמת הכוכבים וכדומה) אלא נצמדה לקטגוריות פופולריות כמו מכונות מלחמה רובוטיות ומכוניות על שלט.
בשנת 2001 הפסיקה החברה לנקוט בגישה זו והחלה לשווק ערכות שהתבססו על מותגים כמו רחוב סומסום, מריו ו OCC.

שימושים

אודות לשלל החלקים בערכה ניתן להרכיב החל מדמויות קטנות, כלי תחבורה ועד לדגמים של מבנים, מתקני שעשועים ורכבות הרים. 
רבים ממעריצי המותג לומדים לנצל את תכונות החוזק, הפשטות והחלקים השונים של הקונקס על מנת לבנות מכלולים גדולים ומורכבים מאוד, ולשתף את יצירותיהם באינטרנט. החברה הציגה גם סדרת ערכות המיועדות למוסדות חינוכיים, בעזרתן ניתן ללמוד אודות עקרונות המכניקה וחוקי הפיזיקה.

תצוגות ותערוכות

קונקס תרו ברחבי ארצות הברית עם תערוכות של דגמים ענקיים ומיוחדים. הדגמים לעיתים בנויים מעשרות אלפי חלקים. לדוגמה – דגם של בניין הקפיטול האמריקני באורך 24 מטרים. זהו הדגם הגדול ביותר שנבנה עד כה.
במסגרת כנס "נשים בהנדסה" באוניברסיטת קונקורדיה הוקמו דגמים גדולים של מגדל סירס, מעבורת חלל ומגדל אייפל.
דניאל טירני

רבי דניאל טירני (השליש האחרון של המאה ה-18 - ~ה'תקע"ד, 1814) היה רב מחכמי איטליה במפנה המאות ה-18 וה-19, רבה של יהדות פירנצה. נודע בספרו "עיקרי הד"ט".

ביוגרפיה

נולד למשה דוד טירני באנקונה. בינקותו התייתם מאמו וגדל מנעוריו אצל סבו אבי אמו הרב דניאל נחמו שגדלו כאב ולימד אותו תורה. כמו כן השתלם בחכמות אחרות. בשנת ה'תקכ"א סיים לכתוב את חיבורו "שם עולם" דרושים על התורה. באותה שנה הוא כבר התכבד לדרוש בבית הכנסת באנקונה בשבת שובה ובשבת הגדול. בצעירותו נדד בין ערי איטליה וקהילותיה היהודיות. תקופה מסוימת היה מורה בעיר לוגו. בשנת ה'תקל"ג, בהיותו בלוגו ניהל ויכוח בהתכתבות עם ר' אשר ויטירבו מפירנצה וחכמים אחרים על האמונה בגלגול נשמות. בשנת ה'תקמ"ב הגיע לשמש כדיין בקהילת פיזארו, ובכ"ט בכסלו ה'תקנ"א עזב את פיזארו והתמנה לרבנות העיר פירנצה. 
בכ"ז סיון תק"ן ניצלה הקהילה היהודית בפירנצה מאויביהם והם קיבלו על עצמם לציין את יום כ"ו בסיון בכל שנה בתענית וסדר לימוד ואת יום הכ"ז בסיוון בהלל והודאה לה', במה שנודע כפורים פירנצה. לשנה הבאה בשנת תקנ"א חיבר הרב טירני לקהילה "כתב הד"ט" - סדר היום לתענית ולחג סדר לימוד, פיוט, ותפילה חגיגית.
את הדרשות שנשא בתקופת רבנותו בפירנצה הוא העלה על הכתב באיטלקית ונשתמרו בכתב יד עשרה כרכים מהם עד לשנת תקע"ד.  
בשנת תקס"ג (1803) הדפיס את ספרו ההלכתי "עיקרי הד"ט", שם הספר הוא נוטריקון של שמו, דניאל טירני, המתכתב עם המונח "עיקרי הדת". הספר עוסק בקצרה בעיקרי ההלכות מארבעת חלקי ה"שולחן ערוך" הרלוונטיות לחיי היומיום והוא מלוקט מ-138 ספרים, שאותם הוא מונה בהקדמה לספר.
לצידו ותחתיו שימש כדיין בפירנצה הרב משה חיים סוסקינו שמילא את מקומו בעת העדרו מהעיר ולאחר פטירתו מילא את מקומו.
כפר אדומים

היסטוריה

היישוב כפר אדומים עלה לקרקע בתשרי ספטמבר 1979. המשפחות הראשונות היו 10 משפחות ששכנו קודם לכן במישור אדומים ופרשו מהגרעין שהקים את העיר מעלה אדומים. זמן מועט לאחר הקמת היישוב הוקם בית הספר הממ"ד כפר אדומים - בית הספר המשותף הראשון בארץ.
בשנים 1990 ו-1992 הוקמו היישובים אלון ונופי פרת בהתאמה, שנחשבים מוניציפלית כשכונות של הכפר, ומקבלים ממנו שירותים שונים. שלושת היישובים מרכיבים את "גוש אדומים".
בשנת 1992 הוקם בכפר שבט הצופים הדתיים - שבט יהודה.
בשנת 1999 הוקם המאחז מצפה חגית ברכס שבצדו השני של נחל פרת, על ידי משפחת בן דור מיישוב אלון.

גאוגרפיה וסביבה

כפר אדומים נמצא על גדתו הדרומית של וואדי קלט, הוא נחל פרת, כ-15 קילומטרים מצפון מזרח לירושלים. הוא נמצא בספר מדבר יהודה, על רכס שגובהו נע בין 200–450 מטרים מעל פני הים. בנחל פרת, מתחת היישוב אלון, נובע עין פואר, אחד משלושת המעיינות הגדולים בנחל. מתחת כפר אדומים נשפך אל הנחל נחל מכמש, יובלו הגדול ביותר. מדרום ליישוב עובר כביש ירושלים-ים המלח, על תוואי דומה לתוואי הדרך העתיקה שחיברה את יריחו לירושלים. ממזרח ליישוב עובר כביש האורך "דרך אלון" שנקרא כך על שם תוכנית אלון. לצדו נמצא היישוב אלון.

אופי היישוב

מטרתם של מקימי היישוב הייתה להקים קהילה משותפת לדתיים וחילוניים, בשונה מהעיר, בה ישנם לרוב יחסי שכנות בלבד. כבר בשנותיו הראשונות קלט הכפר עולים רבים, שנותרו בו ברובם עד היום. גם כיום פועל ביישוב מרכז קליטה הכולל 25 קראוונים המפוזרים בין בתי היישוב. כמו כן גרות ביישוב גם משפחות של בנים ממשיכים.
בכפר בריכת שחייה חצי אולימפית (באורך 25 מטרים) לא-מקורה. ביישוב יש גם מערכת חוגים ענפה המנוהלת על ידי רכז הקהילה והתרבות.
בשנת 1987 הוענק לכפר אדומים פרס יושב-ראש הכנסת לאיכות החיים, על "קידום ועידוד הסבלנות, הסובלנות, הכבוד וההבנה ההדדיים והשכנות הטובה בחינוך ובמעשה".

חינוך

מתוך אידיאל, ילדי היישוב לומדים בבית ספר משותף - בית הספר הממ"ד הניסויי כפר אדומים. בית הספר משתייך לזרם החינוך ממלכתי דתי - ממ"ד, אך הוא בית ספר מעורב לדתיים וחילונים ומותאם לצרכים של כולם. בבית-הספר לומדים יותר משבע מאות תלמידים בכיתות א'-ח' שבאים ברובם מהיישובים כפר אדומים, אלון ונופי פרת. תלמידי התיכון נוסעים רובם ככולם לירושלים, למעלה אדומים, או לישיבות שונות ברחבי הארץ.
מערכת החינוך בכפר כוללת גם מעון מגיל חודשיים או שלושה וגני ילדים. בסמוך ליישוב נמצא קמפוס המכינה הקדם צבאית של עין פרת - המדרשה למנהיגות חברתית.
בשנת 2014 הוקם תיכון בכפר אדומים הממשיך את דרך בית הספר היסודי ובו לומדים גם חילוניים ודתיים. בשנת 2018 מנה התיכון כ-150 תלמידים ואנשי צוות.
בשנת 1992 הוקם שבט של תנועת הצופים בכפר אדומים וניתן לו השם 'יהודה'. מאז ועד היום שבט יהודה מחנך לערכים ולעבודת כפיים את הנוער מהיישובים נופי פרת, כפר אדומים ואלון. בשבט יהודה יש כ-700 חניכים שמגיעים בכל שלישי ושבת לפעולה שמועברת על ידי צוות ההדרכה המונה כ68 מדריכים ומדריכות. בשבט קיים פרויקט ההתנדבות 'עיגולי השמחה' המנוהל על ידי צוות הפעילים.

בתי כנסת

מטרת היישוב הייתה לא רק קיום אורח חיים קהילתיים משותפים של דתיים וחילוניים אלא גם ל"כלל ישראל" (כהגדרת המקימים). לכן ישנם שני בתי כנסת ביישוב, המשמשים לבני עדות המזרח ולמתפללים בנוסח אשכנז. בית הכנסת אינו רק מקום תפילה אלא משמש גם כמקום מפגש.
בבתי הכנסת מתקיימת תפילה המשלבת את כל נוסחי התפילה ואת מנהגי כל תפוצות ישראל.
ויקטור סאדה

קריירה

סאדה גדל במחלקת הנוער של ברצלונה. בשנת 2002 הוא השתתף עם נבחרת העתודה של ספרד באליפות אירופה עד גיל 20. באותה שנה הוא הצטרף לברצלונה ב', קבוצת מילואים של המועדון ששיחקה בליגת החובבים. הוא שיחק במשך שלוש עונות בקבוצה והיה אחד מהשחקנים הבולטים שלה. בעונת 2003/2004 הוא הגיע לשיא יכולתו במדי הקבוצה כאשר קלע 10.9 נקודות ומסר 4.5 אסיסטים בממוצע למשחק. 
בעקבות היכולת הטובה שהפגין, קודם סאדה לקראת סיום אותה עונה לקבוצה הבוגרת של ברצלונה, ששיחקה בליגת העל הספרדית וביורוליג. באותו קיץ הוא השתתף פעם נוספת עם ספרד באליפות אירופה עד גיל 20. עם זאת, הוא לא הצליח להשתלב בברצלונה מבחינה מקצועית וקיבל דקות משחק מועטות במשחקים בהם שותף. בעקבות מעמדו הירוד בקבוצה הוא עבר לז'ירונה ב-2006.
בעונתו הראשונה בז'ירונה, 2006/2007, השיג סאדה ממוצעים של 5.2 נקודות ו-1.8 אסיסטים למשחק, וסייע לקבוצה לזכות באליפות היורוצ'לנג' ולסיים במקום החמישי בליגה הספרדית - המיקום הגבוה בתולדותיה. בעונה שלאחר מכן, בה השתתף עם ז'ירונה בגביע יול"ב, הוא שיפר את ממוצעיו ל-7.8 נקודות ו-4.2 אסיסטים.
לפני עונת 2008/2009 חזר סאדה ברצלונה, והחל לקבל דקות משחק רבות יותר. לעיתים הוא פתח בחמישיית הקבוצה, ובסך הכול השיג באותה עונה ממוצעים של 2 נקודות ו-2.7 אסיסטים ביורוליג, ושל 4 נקודות ו-3 אסיסטים במסגרת הליגה הספרדית. הוא סייע לקבוצתו לזכות באליפות ספרד באותה עונה, לאחר ניצחון על טאו ויטוריה בסדרת הגמר.
בעונה הבאה, 2009/2010, היה סאדה שותף לזכיית הקבוצה באליפות היורוליג, כאשר תרם לקבוצה בעיקר ברוח הלחימה שהכניס לה במשחק ההגנה ושימש כרכז מחליף לריקי רוביו. הוא לא שותף כלל בחצי גמר הפיינל פור מול צסק"א מוסקבה, אך במשחק הגמר מול אולימפיאקוס היה משמעותי עבור קבוצתו, כאשר שיחק 21 דקות וקלע שבע נקודות.
בקיץ 2012, חתם סאדה לשנתיים עם אופצייה לשנתיים נוספות בברצלונה.
אפרים כץ

ביוגרפיה

כץ נולד בתל אביב. למד משפטים וכלכלה באוניברסיטה העברית וזמן מה שימש כעיתונאי ומבקר קולנוע בישראל, בטרם היגר לארצות הברית בשנת 1959. כץ התגורר בניו יורק, למד מדע המדינה בהאנטר קולג' וקולנוע באוניברסיטת ניו יורק, ועסק בצילום סרטי תעודה לטלוויזיה עבור רשת CBS. בשנת 1960 פרסם, יחד עם קוונטין ריינולדס וצבי אלדובי את הספר "שר המוות: סיפורו של אדולף אייכמן" (Minister of Death: The Adolf Eichmann Story) שהביא לקוראים האמריקניים את סיפור תפיסתו של אדולף אייכמן.
כץ צילם סרטי תעודה רבים, אך תרומתו העיקרית לקולנוע היא חיבור "האנציקלופדיה של הקולנוע" (The Film Encyclopedia). אנציקלופדיה זו, שמהדורתה הראשונה יצאה לאור בשנת 1979 מהווה את אחת העבודות הביקורתיות וההיסטוריות המקיפות על הקולנוע שהופיעו בדפוס, וכוללת מידע רב, ביוגרפי, טכני ומקצועי. הספר, שהוא מעין לקסיקון הערוך על פי סדר האלף-בית, כולל ביוגרפיות מקיפות של דמויות חשובות יותר ופחות בתעשיית הקולנוע האמריקאית והעולמית, לרבות שחקנים, במאים, מפיקים, ואנשי הפקה. הספר מתעד גם את התפתחות הקולנוע במקומות שונים בעולם, וכולל הגדרות ותיאורים של תהליכים טכניים וטרמינולוגיה מקצועית. בניגוד ללקסיקונים קולנועיים אחרים, בדפוס או במדיה דיגיטלית, "האנציקלופדיה של הקולנוע" היא עבודתו של אדם יחיד, ונחשבת כספר עזר בסיסי לעוסקים בתחום. בעת פטירתו מנפחת בשנת 1992 עבד כץ על המהדורה השנייה. זו יצאה לאור בשנת 1994, והיא בעיקרה עבודתו של כץ. מהדורה שלישית, נוספת, יצאה לאור בשנת 1998, והיא כוללת עדכונים ביוגרפיים ופרטים המגיעים עד לשנת 1997, כחמש שנים לאחר פטירתו של כץ.
מדרש שכל טוב

מחבר המדרש

מחבר הספר הוא רבי מנחם בן שלמה, כפי המופיע בספר עצמו  בפרשת שמות פרשת בשלח פרק טו "אבל מי שאמר והיה העולם כל המדות טובות יש בו, לפיכך אני מנחם ברבי שלמה אשר חברתי שכל טוב לכבודו, אשירה לה' שהוא גבור".
המחבר היה חי כפי הנראה בשנת ד'תתצ"ט, 1138.

תוכן המדרש

המדרש מבוסס על דרשות חז"ל מהתלמוד בבלי ומדרשים אחרים, וכן על מדרש לקח טוב.
מו קוואן

ביוגרפיה

קוואן בראשית אפריל 1969 בעיירה ידקינוויל (Yadkinville) שבקרוליינה הצפונית. הוריו מכונאי ותופרת, ואביו הלך לעולמו כשקוואן היה בן שש עשרה. את לימודיו התיכוניים סיים בתיכון פורבוש, ולאחר מכן החל ללמוד באוניברסיטת דיוק. במקור תכנן להיטמע במקצוע הרפואה, אך לבסוף פנה לכיוון אחר וב-1991 סיים באוניברסיטת דיוק לימודי תואר ראשון בסוציולוגיה. הוא המשיך ללמוד משפטים בבית הספר למשפטים של אוניברסיטת נורת'ווסטרן וסיים לימודיו שם ב-1994. לימודיו הגבוהים באוניברסיטת נורת'ווסטרן היו קואופרטיביים, וכסטודנט צבר ניסיון מקצועי במסגרת התוכנית החינוכית של האוניברסיטה בבתי המשפט בקרוליינה הצפונית ובסוכנויות משפטיות אחרות של המדינה.
ב-1997 הצטרף קוואן למשרד עורכי הדין "מינץ לוין" כעמית. שם הוא עסק בליטיגציה אזרחית ונהפך לשותף. הוא סייע למושל מסצ'וסטס מיט רומני לזהות מועמדים אפרו-אמריקאים לשפיטה אחרי שרומני הביע ביקורת על חוסר הגיוון האתני במינוייו.
קוואן עזב את מינץ לוין כדי להצטרף לממשל המושל דיבאל פטריק ב-2009. כיועצו הקרוב של פטריק, קוואן היה אחראי על הפעילות המשפטית של הרשות המבצעת ופיקח על מועמדי המושל לשפיטה בבתי המשפט של מסצ'וסטס, כולל זה של נשיא בית המשפט העליון רודריק ל. אירלנד. הוא שימש כיועץ המשפטי הראשי של פטריק במשך שנתיים ולאחר מכן כראש הסגל מינואר 2011 עד נובמבר 2012, כאשר הכריז על כוונותיו לשוב למגזר העסקי. הוא המשיך לשרת את המושל כיועץ בכיר עד מינויו לסנאט. כאשר מונה לסנאט, הצהיר כי אין לו שום כוונה להתמודד למשרה ציבורית עם פקיעת מינויו באומרו: "תהא זו קריירה פוליטית קצרה מאוד. אני לא מועמד לתפקיד. אני לא מועמד לשירות הציבור בכל עת היום או בעתיד".
בדצמבר 2012 הכריז הנשיא ברק אובמה על מינויו של יו"ר ועדת החוץ של הסנאט של ארצות הברית, ג'ון קרי, למזכיר המדינה האמריקאי, ובכך התפנה מושב בסנאט אותו קרי אייש במשך 28 שנה. על פי החוק במסצ'וסטס, בית הנבחרים מעניק למושל המדינה את הזכות למנות באופן זמני אדם שיאייש את המושב הפנוי בסנאט. המושל פטריק הודיע ​​כי הוא בוחן מועמדים שמעולם לא התמודדו בעבר לתפקיד, שיאיישו את המושב באורח זמני, ושיוותרו על התמודדות בבחירות המיוחדות.
ב -30 בינואר 2013 הודיע ​​פטריק על מינויו של קוואן לסנאט. בכך קוואן נהפך לסנאטור האפרו-אמריקאי השני ממסצ'וסטס אחרי אדוארד ברוק. הוא שירת לצד טים סקוט והייתה זו הפעם הראשונה ששני אפרו-אמריקאים כיהנו בו בזמן בסנאט. תקופת כהונתו של קוואן החלה רשמית ב-1 בפברואר 2013, לאחר שהתפטרותו של קרי נכנסה לתוקף. הוא הושבע על ידי סגן נשיא ארצות הברית ג'ו ביידן ב-7 בפברואר. תקופת הכהונה פגה ב-16 ביולי 2013, כאשר אד מרקי הושבע לתפקידו בעקבות ניצחונו בבחירות המיוחדות.
פוקניים

מבנה והתנהגות

הפוקנות הן קבוצת הלווייתנאים הקטנה ביותר. אורך גופן מגיע עד ל-2.5 מטרים; הואקיטה, שהיא הפוקנה הקטנה ביותר, מגיעה לאורך של 1.5 מטרים בלבד. הפוקנה הקלה ביותר היא הפוקנה ההודית, שמשקלה נע בין 30 ל-45 קילוגרמים; הכבדה ביותר היא פוקנת דאל שמשקלה נע בין 130 ל-220 קילוגרמים. סנפירי הצד צרים ומחודדים יחסית.
בשל קוטנן, הפוקנות מאבדות חום בקצב גבוה יותר מיתר הלווייתנאים. לכן, עליהן לאכול באופן תדיר, ואין הן יכולות לסמוך על מאגרי שומן. בהיבט זה, ייתכן כי מבנה גופן החסון, המקטין את שטח פני הגוף, נועד לפצות על הגודל ולמזער את איבוד החום. בנוסף, לפוקנות שכבת שומן עבה שתפקידה לשמור על חום הגוף.
הפוקנות ניזונות בעיקר מדגים, מדיונונים ומסרטנאים. אף שהן מסוגלות לצלול עד לעומק של 200 מטרים, לרוב הן צדות במים רדודים בסמוך לחופים. הן נמצאות על-פי רוב בקבוצות קטנות המונות פחות מעשרה פרטים. לעיתים רחוקות, כמה קבוצות ייצרו להקה גדולה המונה מאות פרטים, אך באופן זמני בלבד. שחייתן מהירה; כך, פוקנת בורמייסטר היא אחת מהמהירות ביותר בכל סדרת הלווייתנאים, בהגיעה למהירות של כ-55 קילומטרים בשעה. 
תוחלת חייהן של הפוקנות נעה בין שמונה לעשר שנים, אולם הן עשויות להגיע גם לגיל 20. לעומת לדולפינים, הפוקנות מציגות אסטרטגיית רבייה R, כלומר באופן גס מאוד מעדיפות כמות על איכות.
יואב הורוביץ

ביוגרפיה

נולד בישראל לאם מורה ולאב איש צבא, מלוחמי גוש עציון אשר נשבה בידי הלגיון הירדני. עם גיוסו לצה"ל התנדב הורוביץ לסיירת מטכ"ל. לאחר טירונות צנחנים עבר מסלול הכשרה כלוחם ביחידה וכן הכשרה כמפקד כיתה. לאחר השחרור מהצבא עבד כמאבטח באל על. במילואים משרת הורוביץ ביחידת שלדג.
את הקריירה כמנהל החל במחלקת השיווק של "כלל סחר", יבואנית ימאהה. ב-1993 עבר לעבוד כמנהל פעילות האופנועים והטרקטורונים בחברת "מאיר" יבואנית הונדה. בשנים 2000–2003 כיהן כמנכ"ל כלמוטור, יבואנית מיצובישי. לאחר מכן הקים חברה בשם "י. הורוביץ אסטרטגיה עסקית". עד 2000 כיהן כיו"ר איגוד יבואני הרכב הדו גלגלי בלשכת המסחר. בתקופת ההתנתקות היה מנהל מטה המתנגדים לתוכנית רוה"מ. ב–2006 כיהן בתפקיד בכיר במטה הבחירות של בנימין נתניהו בהתמודדות בפריימריז של הליכוד. בינואר 2008 מונה למנכ"ל אוויס ישראל, והפסיק את פעילותה של חברתו הפרטית.
ב-2009 עלה שמו כמועמד המוביל לתפקיד יו"ר מועצת הרשות השנייה לטלוויזיה ורדיו. מפברואר 2011 ועד 2014 שימש כחבר הוועד המנהל של רשות השידור. ב-2011 מונה ליו"ר "אוטו איטליה" (יבואנית פרארי ומזראטי) בעקבות רכישתה בידי אוויס. ב-2014 סיים תואר ראשון במשפטים במכללת שערי משפט. בנובמבר 2014 עלה שמו כמועמד מוביל לתפקיד מנכ"ל משרד ראש הממשלה, לאחר התפטרות הראל לוקר. בעקבות המיזוג בין UMI (יבואנית ג'נרל מוטורס) לאוויס, מונה הורוביץ בנובמבר 2014 לתפקיד משנה למנכ"ל UMI. לאחר הבחירות לכנסת העשרים נמנה עם צוות המשא ומתן של הליכוד במסגרת המגעים לקראת הרכבת ממשלה.
במאי 2016 מונה הורוביץ על ידי נתניהו לתפקיד ראש לשכת ראש הממשלה. לאחר פרישתו של אלי גרונר במאי 2018 מונה הורוביץ גם לממלא מקום מנכ"ל משרד ראש הממשלה. ב-11 ביוני 2019 הודיע כי בכוונתו לעזוב את התפקיד.
מתגורר בכפר בן נון. הוא נשוי בשנית לגילה ואב לארבעה בנים.
Next (רשת אופנה)

היסטוריה

החברה הוקמה בעיר לידס בשנת 1864 על ידי חייט בשם יוסף היפראות', שהקים אז חברה תחת השם יוסף היפראות' ובניו .
בשנת 1982 נרכשה יוסף היפראות' ובניו על ידי קנדל ובניו בע"מ, חברת אופנה שבכוונתה הייתה לפתח מחדש החנויות של קנדל כבגדי נשים. טרנס קונרן, שבנוסף להיותו המעצב הראשי של החברה, היה גם היו"ר של היפראות'. בשלב זה הוא גייס את ג'ורג' דייוויס, שהגיע על מנת להפוך למנכ"ל של הבא.

המותג "נקסט"

הרשת הקמעונאית "נקסט" הושקה בפברואר 1982, כאשר החנות הראשונה שנפתחה הייתה בעלת אוספים אקסקלוסיביים של בגדים אופנתיים, נעליים ואביזרים לנשים. לאחר זמן קצר, נוספו אוספים עבור גברים, ילדים וכלי בית.
הבגדים של חברת נקסט מעוצבים על ידי צוות העיצוב הפנים ארגוני, אשר מציעים סגנון נהדר, איכות, תמורה כספית ומשלבים את מגמת האופנה העכשווית.
כיום, החברה מחזיקה בלמעלה מ-500 חנויות בבריטניה ואירלנד, ובלמעלה מ-40 חנויות במדינות שונות בחו"ל. בשנים האחרונות מספר חנויות אופנה וכלי בית נפתחו באנגליה, באוגוסט 2011, חברת נקסט פתחה את הסניף הראשון שמשלב אופנה, כלי בית וריהוט לחצר ב- Shoreham-by-Sea.
בשנת 1988 הושקה היכולת הפורצת דרך של ההזמנות בדואר, עם ספר בכריכה קשה המכיל 350 עמודים, אשר היווה את הקטלוג לקמעונאות. בספר של קולקציית האביב-קיץ ישנם כמעט 1400 עמודים אשר מציעים אוספים נרחבים עבור גברים, נשים ילדים וכלי בית. 
קניות מקוונות הוצגו בשנת 1999, כאשר כל הקטלוג הפך להיות זמין לרכישה דרך האינטרנט- כל עמוד ועמוד מתוך הקטלוג, גם בקניות מהבית בבריטניה. נקסט הייתה חלוצת הרעיון של מותג יחיד עם שלוש דרכים שונות לרכישה- בחנויות, בטלפון ובאינטרנט. חברת נקסט עכשיו משרתת את לקוחותיה בכ-70 מדינות מחוץ לבריטניה.

עסקי חברה אחרים

לחברת נקסט יש פעילויות בסין, הונג קונג, סרי לנקה, הודו ובריטניה העוסקות בעיצוב, קנייה, שיווק ובקרת איכות של מוצריה של החברה.    
Lipsy- מעצבת ומוכרת את המותגים שלה- מוצרי אופנה לנשים צעירות יותר.
Halcyon

סיבוב הופעות

כדי לקדם את האלבום, יצאה גולדינג ב-7 בדצמבר 2012, לסיבוב ההופעות השני שלה, "The Halcyon Days Tour", אשר הסתיים ב-12 באוגוסט 2014.
בראשידה אלוהים

ביוגרפיה

אלוהים שיחקה בקבוצת הכדורסל של אוניברסיטת מרילנד איסט שור בין 2000 ל-2002, ומאוחר יותר עזבה לקבוצת ליידי ברונקוס של אוניברסיטת פאייטוויל (Fayetteville) מצפון קרוליינה. בקבוצה זו הייתה שחקנית חמישייה. החל מ-2003 שיחקה אלוהים גם בנבחרת הטניס של האוניברסיטה.
בשנת 2007 הצטרפה לקבוצת אליצור רמלה. בהיותה יהודייה, קיבלה אזרחות ישראלית עם הגיעה לישראל, מכוח חוק השבות. לאורך העונה, בסיומה זכתה הקבוצה בדאבל (אליפות+גביע), אלוהים לא התבלטה במיוחד, אך התעלתה על עצמה במשחק הרביעי של סדרת חצי הגמר, בו גברה רמלה על רמת השרון, עד כי מאמנה, אלי רבי, ציין כי "ניתן לסכם את המשחק בשתי מילים: בראשידה אלוהים".
בעונת 2008/2009 שיחקה אלוהים במכבי בנות אשדוד והייתה לאחת השחקניות הבולטות בקבוצה. ובתחילת עונת 2009/2010 חתמה בקבוצת אס"א ירושלים. בתחילת עונת 2011/2012 חתמה במכבי בנות אשדוד, עימה זכתה בדאבל (אליפות+גביע).
לדברי בראשידה אלוהים, אמה החליפה את שם משפחתה המקורי ל"אלוהים" מכיוון שלא רצתה שילדיה יקבלו "שם של עבד".
אואוגנזה

אוֹאוֹגֵנֵזָה (באנגלית: Oogenesis, לפי מונחי האקדמיה ללשון העברית: הִתְפַּתְּחוּת הַבֵּיצִית) היא תהליך יצירת תא הביצית.

השלב העוברי

ראשית תהליך האואוגנזה בשבוע החמישי של חיי העוברה, ובו נודדים תאים אל עבר השחלות המיועדות (בשלב התהוות השחלות). בשבוע התשיעי מתפתחים זקיקים מוקדמים (premordial follicies) מסביב לאואוגוניום, התא ראשוני שממנו מתפתחת הביצית. השליש הראשון של ההיריון מתאפיין בחלוקות מיטוטיות רבות של האואוגוניום. בשליש השני חלה היפרטרופיה (גדילה) של התאים האואוגוניומים לאואוציטים ראשונים בעלי 2n כרומוזומים, כאשר 2n מסמל דיפלואידיות ובאדם מדובר ב-46 כרומוזומים. ההיפרטרופיה מתרחשת בתוך הזקיקים הראשוניים. בשליש שלישי האואוציטים הראשונים נכנסים לשלב המיוזה הראשונה ונעצרים בשלב הפרופאזה הראשונה עד לבגרות המינית בגוף הנערה המתבגרת. בזמן הלידה כל שחלה של תינוקת מכילה מאות אלפי זקיקים.

זקיקים

מרגע עירור זקיקים בשחלה, הזקיק מחדש את התפתחותו מסביב לאואוציט הראשוני. תהליך השגשוג מתחיל ביום הרביעי למחזור החודשי ומסתיים בסוף היום ה-12. האואוציט הראשוני ממשיך את תהליך המיוזה הראשון שנפסק בשלב העוברות ומתחלק לשני תאים הפלואידים (עם מחצית הכרומוזומים). האואוציט מתחלק לשני תאים לא שווים בגודלם. לתא הביצית המיועד, שהוא אואוציט שניוני, הומולוגי והפלואידי, כמות ציטופלזמה גדולה יותר. התא האחר נקרא גופיף קוטבי ראשון והוא זניח בשל כמות הציטופלסמה המועטה שברשותו.

ביוץ

האואוציט השניוני מתחיל בתהליך המיוזה השנייה, שבה יהפוך לתא רבייה בעל 23 כרומוזומים, במהלך או בסמוך לביוץ. בביוץ התא פוקע מהזקיק אל מחוץ לשחלה ונע אל תוך החצוצרה. במהלך שלב זה, השלב הלוטאלי, שארית הזקיק (הגופיף הצהוב) מאותתת לדופנות רירית הרחם לשגשג עד ליציאת הביצית מהרחם בווסת. אחרת, בהפריה, השלב הלוטאלי יימשך עד ליצירת חלופה הורמונלית בדמות השליה. במיוזה השנייה התא אמור לעבור תהליך הפחתה מ-23 זוגות הומולוגים (כרומוזומים) ל-23 כרומוזומים בודדים, אך התהליך נעצר שוב, הפעם בשלב המטפאזה השנייה. בשלב זה התא הוא הפלואידי.

הפריה

התהליך המיוטי השני ויצירת תא הביצית יושלמו אך ורק לאחר הפריית האואוציט השני, זאת אומרת, לאחר שתא זרע יפרה את הביצית. גם בסוף שלב זה, האואוציט יגדיל את כמות הציטופלזמה על חשבון גופיף קוטבי. 
בחלק הראשון של ההפריה, הנקרא תגובה אקרוזומלית, תא זרע לאחר הבשלה נקשר אל החלבון חלבון קושר זרע של האזור השקוף מספר 3 (Zona pellucida sperm-binding protein 3) בכתר הזוהר (corona radiata). הקישור קושר את תא הזרע ומשחרר אנזימים הידרוליטיים מהאקרוזום. האנזימים מפרקים את הקשרים באזור השקוף (Zona pellucida) של קרום תא הביצית. תא הזרע הראשון שנקשר אל הקולטן ZP3 מכניס את הגרעין אל תוך הביצה. 
כתגובה לכניסת הגרעין אל האואוציט באנדוציטוזה, מתרחשת התגובה הקורטיקלית שבה נוצרת חסימה איטית בפני תאי הזע האחרים על ידי הפרשת גרנולות קורטיקליות ויצירת מעטפת הפריה קשיחה. תאים שהגיעו באיחור לא יוכלו להיקשר ובזה תמה דרכם. אם באותו חלקיק שנייה נגעו שני תאי זרע, נוצרת הפריה עם שלושה גרעינים שלא תצלח. להפריה טטרפלואידית או טריפלואידית ומעלה אין משמעות אבולוציונית. 
כעבור כ-5 שעות מכניסת תא הזרע האואוציט משלים מיוזה שנייה והופך לתא ביצית. שני הגרעינים ההפלואידים מתאחדים לגרעין דיפלואידי אחד ליצירת הזיגוטה. לאחר כ-16 שעות הזיגוטה מוכנה למיטוזה הראשונה.